Gausialapis stepukmedis

Alstonia polyphylla Miq. 1861

 Dyera borneensis Baill. 1888
 Dyera lowii Hook.f. 1882

Gausialapis stepukmedis (Dyera polyphylla) – magnolijūnų (Magnoliophyta) skyriaus, stepukinių (Apocynaceae) šeimos, stepukmedžių (Dyera) genties amžinai žaliuojančių medžių rūšis. Natūralaus paplitimo kraštuose vadinamas „dželutong paja“ arba tiesiog „dželutong“.

Paplitimas 
Savaime paplitę Pietryčių Azijoje – centrinėje ir rytų Sumatros saloje, pietvakarinėse Riau salose, Bankos-Belitungo salose ir Borneo saloje.

Didėjant miškų kirtimams, mažėja ir šių medžių, bet siekiant atkurti nualintus durpynus, gausialapiai stepukmedžiai kaip dalis ir kitų rūšių, buvo įtraukti į miškų atkūrimo planą.

Plinta per sėklas, kurias išnešioja vėjas.

Buveinės 
Natūralios buveinės – atogrąžose amžinai žaliuojančių lietaus miškų sengirės. Čia pavieniui išsimėtę auga pelkėtuose, durpinguose pelkėtuose miškuose, Kerango miškų žemapelkėse ant rūgščių, smėlingų jaurinių dirvožemių, kuriuose trūksta maistingųjų medžiagų, ir ypač azoto.

Išvaizda 
Didelis medis, iki 60 metrų aukščio,  kamieno skersmuo iki 200 cm.

Žievė šokoladiškai ruda arba pilkšvai ruda. Lapai išsidėstę po 6-8 auga ant menturio. Žiedeliai smulkūs auga kekėse.

Atsparumas 
Mediena yra labai lengva, minkšta, nepatvari, jautri grybelinėms ligoms, medgręžiams (Cossidae) ir termitams (Isoptera). Nepatvari vynių įkalimui ir veržlėms.

Panaudojimas 
Gausialapiai stepukmedžiai komerciškai auginami dėl medienos ir latekso vidaus ir užsienio rinkai.

Lateksas naudojamas kaučiuko, kramtomosoios gumos ir kitų gaminių gamybai. Mediena lengvai apdirbama rankiniais ir stakliniais įrankiais, tačiau medienoje esantis lateksas gali užkimšti pjūklo dantelius. Labai lengva, minkšta ir ryškiaspalvės mediena naudojama celiuliozės, faneros, pieštukų, medinių žaislų, degtukų, degtukų dėžučių, pakuotės dėžių, baldų dalių, interjero dailylenčių, braižymo lentų, faneros gamybai. Mediena puikiai tinka drožybai.

Saravake ir Indonezijai priklausančioje Borneo salos dalyje plėtojamos gausialapių stepukmedžių plantacijos. Pietinėje Borneo salos dalyje gausialapių stepukmedių plantacijos retinamos praėjus dvejiems metams po pasodinimo, kad pasodinti jauni medeliai gautų daugiau šviesos. Plantacijose augančių gausialapių stepukmedžių latekso išgavimas gali būti pradėtas praėjus 30-35 metams po pasodinimo, kai medžių kamienai pasiekia maždaug 35 cm skersmenį.

Taip pat skaityti 
 Paprastasis stepukmedis (gausialapiui stepukmedžiui artimiausia rūšis)
 Azijos žemyno aukščiausios medžių rūšys

Šaltiniai

Nuorodos 
 researchgate.net / Genetic diversity of Dyera polyphylla (Miq.) Steenis populations used in tropical peatland restoration in Indonesia; Hesti Lestari Tata, Alice Muchugi, Robert Kariba, Meine Van Noordwijk | February 2018

Medžiai ir krūmai
Stepukiniai